b"\n_START_ARTICLE_\nAzurna obala\n_START_PARAGRAPH_\nAzurna obala (francosko Cote d'Azur) je del obale Sredozemskega morja na skrajnem jugovzhodu Francije, ki vklju\xc4\x8duje tudi ozemlje suverene dr\xc5\xbeave Monako. Uradne razmejitve ni, obi\xc4\x8dajno pa s tem imenom ozna\xc4\x8dujejo obalo od meje z Italijo na vzhodu do Saint Tropeza, Hy\xc3\xa8resa, Toulona ali Cassisa na zahodu._NEWLINE_V 19. st. si je Azurna obala nadela nespremenljivo podobo kraja, ki ga obiskujejo mondeni, bogati in predvsem tuji gostje. Sredi eksoti\xc4\x8dnih vrtov so zrasle razko\xc5\xa1ne vile, na nabre\xc5\xbeju pa so se nizali grand hoteli z velikimi in razko\xc5\xa1nimi apartmaji. Po drugi svetovni vojni je Azurna obala do\xc5\xbeivela pravi naval mno\xc5\xbei\xc4\x8dnega turizma, ki je spremenil njeno podobo. Ob jahtnih pristani\xc5\xa1\xc4\x8dih so ponekod zrasla velika turisti\xc4\x8dna sredi\xc5\xa1\xc4\x8da, ki \xc5\xa1e danes veljajo za ene najbolj iskanih."